Rm 14, 7-12  
*Mert közülünk senki sem él önmagának, és senki sem hal önmagának; mert ha élünk, az Úrnak élünk, ha meghalunk, az Úrnak halunk meg. Tehát akár éljünk, akár haljunk, az Úréi vagyunk. Mert Krisztus azért halt meg, és azért kelt életre, hogy mind a holtakon, mind az élőkön uralkodjék. Akkor te miért ítéled el testvéredet? Vagy te is, miért veted meg testvéredet? Hiszen mindnyájan oda fogunk állni Isten ítélőszéke elé. Mert meg van írva: „Élek én, így szól az Úr, bizony előttem fog meghajolni minden térd, és minden nyelv megvallja majd, hogy én vagyok az Isten.” Így tehát mindegyikünk önmagáról fog számot adni Istennek.*

Krisztus reménységben élő Gyülekezet!

Mindenki önmagáról fog számot adni. Múlt heti igénkhez kapcsolódunk, nem csak a témával, a mai vasárnapunk címével: Reménység, hanem az igeszakaszok is szépen összefonódnak. Egyik utolsó gondolata volt az igehirdetésnek múlt héten, hogy mindenkinek egyedül, takargatás nélkül meg kell majd megállnia az Isten ítélő széke előtt. Mai igeszakaszunk utolsó mondata pedig ezt helyezi elénk: „*Így tehát mindegyikünk önmagáról fog számot adni Istennek.”*    
Talán a nagy visszhang miatt, de könnyű félre érteni ezt és vagy úgy tovább indulnunk, hogy a „Ne a másikkal, hanem a magad dolgával törődj!” azaz dorgáló felszólításként marad bennünk ez a mondat, vagy éppen hamis felszabadításként értjük, azaz hogy „Nincs miért törődnöm a másikkal, mindenki úgy él, ahogy tud, ahogy akar.”.

Gyermekkoromban volt egy Garfield macskás poszter a szobám ajtaján, melyen a macska a szobájában a nagy káosz, rendetlenség közepén ül és azt mondja: „Az én szobám, az én rumlim, az én dolgom.”. Tetszett persze kiskamaszként ez a határhúzó gondolat, mi szerint: az én dolgom, hogy hogyan érzem jól magam a saját területemen, a saját életemben. Aztán egy alkalommal, mikor édesanyám rám szólt a rendetlenségem miatt, inkább csak viccből, de valóban a poszter szövegét idéztem. Kicsit meghökkenve nézet rám, amit pedig én nem értettem. Erre rákérdezett, hogy én, hogy értem ezt a mondatot. Elmondtam, hogy ahogyan a macska, azaz, hogy másnak nincs köze szobájában lévő rendetlenséghez. Édesanyám azonban felolvasta, némileg más hangsúllyal a mondatot, majd a magyarázatot is hozzá tette: mi szerint a poszteren éppen az áll, „Az én szobám, az én rumlim, az én dolgom.”, kijelentéssel, hogy a saját dolgainkban, saját életünkben a rendetlenségek, a bajok, a hibák helyretételét ne mástól várjuk, az bizony a saját felelősségünk és kötelességünk. Ezt a felelősséget pedig nem lehet lerázni, mert bizony a rumli magától nem tűnik el, csak egyre nőni fog.

Mondanom sem kell, hogy bár eleinte nem voltam oda ezért az értelmezésért, de onnantól kezdve én sem tudtam már másként értelmezni. Dolgod, felelősséged van azzal, hogy kaptál valamit: egy szobát, egy családot, egy gyülekezetet, a teremtett világot, az életet. Lehetőség, ajándék, ami tiéd, de nem eltékozolni, elherdálni.

Pál apostol a Római levélben több témát is kifejt. Részben olyanokat, amik a gyülekezet életében aktuálisak: a közösségről, a Krisztushoz tartozásról és az egymás iránti felelősségükről. Részben pedig olyanokat, amik az aktuális élethelyzetében éppen nagyon erősen dolgoznak benne. A római gyülekezetben felütötte a fejét a hitbéli különbségek alapján való elkülönülés, majd egymás megbélyegzése. Ha te így gondolod, akkor a te hited bizonyára gyenge. Ha te így élsz, akkor nem vállalok veled közösséget. Ha te ezt így hiszed, akkor inkább tartsuk a távolságot. A gyülekezetben találkozunk, de több közünk ne legyen egymáshoz.   
Pál apostol erre válaszol nekik és próbál rámutatni arra, hogy milyennek is kellene lennie Krisztus gyülekezetének: „*Akkor te miért ítéled el testvéredet? Vagy te is, miért veted meg testvéredet? Hiszen mindnyájan oda fogunk állni Isten ítélőszéke elé.”*.  
Ne ítélj! – igen ez valóban szerepel az igében. De ez nem azt jelenti, hogy ne nevezd a bűnt bűnnek! Nem azt jelenti, hogy hallgass, hiszen semmi jogod a másik ember számára az Isten igéjét hirdetni. Ez éppen azt jelenti, hogy ne a saját bölcsességedet akard rá erőltetni, ne azt próbáld elhitetni vele és önmagaddal, hogy a te szavad majd megvilágosítja a te hitedre, a te igazságodra, a te ítéletedre, vagy éppen, hogy megfélemlíti a te ítélethirdetésed és elhatárolódásod. Te az Isten igéjét kell, hogy hirdesd neki, tisztán, szeretettel és felelősséggel. Semmi többet! De semmi kevesebbet se, hiszen akkor egyszerűen csak elfordulsz tőle, a bajban, bűnben lévőtől, akkor csak lerázod a felelősségedet.

A világot a mi mennyei Atyánk jónak teremtette és az ember gondjaira bízta. Ennek ma is élő feladatnak kellene lenni. Ma is ott kellene, hogy legyen a szívünkön a felelősség ezért a jónak és teljesnek teremtett világért, amit kaptunk. Benne pedig minden élőért, minden kiformált sziklaperemért és minden döntésért.  
Tegyük fel a kérdést, hogy amikor kritizáljuk a szomszédot, határozott szavakkal elítéljük a másik embert, akkor tényleg a felelősségünket valóban vállalva tesszük ezeket? Mi felvállaljuk a ránk bízott közösség felelősségét? „*Mert közülünk senki sem él önmagának, és senki sem hal önmagának; mert ha élünk, az Úrnak élünk, ha meghalunk, az Úrnak halunk meg.”*  
Te valóban nem magadnak, nem a saját igazadnak élsz?  
Ott van már bizony teremtettségünknél fogva a felelősségünk minden embertársért is. Az egyik bevásárló központban jó ideje van egy kampány, hogy a fizetés után lehet kapni egy kis korongot és három gyűjtőurna valamelyikébe dobni, hogy három szervezet körül melyiknek adjanak a hónap végén egy nagyobb adományt. Többnyire egy beteg gyermekekkel foglalkozó, egy rászorulókat segítő és egy kisállatokat mentő civil szervezet közül lehet választani. Egy ideig figyeltem ezekben az átlátszó falu urnákban a korongok alakulását, és már-már szinte tényleg értetlenül álltam a dolog előtt, hogy hogyan lehet, hogy majdnem minden esetben a kisállatok számára érkezett a legtöbb szavazat. Ennyire elhidegültünk egymástól mi emberek? Már ennyire nincs meg a másik ember életért vállalt felelősség érzete a szívünkben? Persze, ami aranyos, cuki, vagy szánni való, azon még úgy, ahogy megindul a szívünk, de ha csak simán a mellettünk élő nehézségeire, nyomorára tekintünk, akkor rögtön inkább a hibáit, az eltékozolt lehetőségeit és egyéb bűneit emlegetjük fel és azt mondjuk: „maga okozta, másszon is ki belőle”. Sőt ma már van ennél szebben hangzó felelősséghárításunk is: „Tolerancia, elfogadás – az „az amit otthon csinál, ahhoz semmi közöm” elv. Persze pletykatémának még akkor is jó, de őszinte szándékkal, mentő szeretettel a kezemet kinyújtani? „Nem, hiszen az már ítélkezés lenne, ahhoz nincs jogom, ahhoz nincs közöm!”  
*„Mert közülünk senki sem él önmagának, és senki sem hal önmagának; mert ha élünk, az Úrnak élünk, ha meghalunk, az Úrnak halunk meg. Tehát akár éljünk, akár haljunk, az Úréi vagyunk. Mert Krisztus azért halt meg, és azért kelt életre, hogy mind a holtakon, mind az élőkön uralkodjék.”*E szerint mégiscsak akad némi közünk egymáshoz. Nem csak párhuzamosan haladó vonalak, életek vagyunk, akik sosem kapcsolódnak össze. Olyanok vagyunk, mint a bicikli kerekének a küllői. Nem egy helyről, nem egy gondolkodásból jövünk, igen van távolság közöttünk, még ha a külső kör, az emberségünk, a teremtettségünk valamiként össze is köt bennünket. De mi nem csak rálátunk egymásra és tovább haladunk ezt a távolságot meg is tartva. Mi, ahogyan a küllők is, összefutunk a középpontban, Krisztusban. Lehet, hogy a másik nagyon messziről, éppen az ellenkező oldalról indul, de éppen ugyanúgy, mint én, Krisztushoz tart és Nála egyek leszünk. Ugyanarra tartunk Testvérek! Ezen nincs mit tagadnunk: ahogyan múlt héten, Ítélet vasárnapján megérthettük, mindannyian meg kell, hogy álljunk az Úr előtt, az Ítélet előtt. Ugyanarra tartunk, vagy inkább ugyanahhoz az Úrhoz, a Megváltóhoz tartunk. Ő pedig nem csak értem, vagy érted halt meg a kereszten. Nem jobban az egyikünkért, mint a másikunkért. Éppen úgy rászorulok én is a kegyelemre, mint te. Rá, Krisztusra szorulunk, éppen ezért nem arra kell tekintgetnünk, hogy a másik milyen, hogy mi a bűne, hogy miben különbözünk, hanem, hogy hogyan tudnék neki abban segíteni, hogy ő Jézus Krisztussal maradjon, hűségesen az egész életében. Ez a felelősségünk és ebben nem ítélet és nem magánügy van, hanem testvéri szeretet. Az, hogy én sem szeretnék Krisztus nélkül lenni sem az Ítélet idején, sem pedig ma. Nem szeretnék Tőle egyetlen centivel sem távolabbra kerülni, így ha valakinek tudok abban segíteni, hogy csak egy egészen apró lépéssel is, de közelebb kerüljön hozzá, akkor ez nem lehet kérdés: ez igenis a kötelességem.   
Hozzá akarunk, az ő bűnt eltörlő szeretetébe akarunk mind megérkezni, ugyanarra, ugyanahhoz tartunk. Mondhatom így is: Porból vétettünk és porrá kell lennünk, de vigyázzunk, hogy az út alatt ne mi zúzzuk, vagy alázzuk a mellettünk haladót porrá. Nekünk egy a reménységünk, egy a Krisztusunk.   
*„Élek én, így szól az Úr, bizony előttem fog meghajolni minden térd, és minden nyelv megvallja majd, hogy én vagyok az Isten.” Így tehát mindegyikünk önmagáról fog számot adni Istennek.”*Így fogunk számot adni. Térdet hajtva a Mindenható Úr előtt. Nem a tetteinket sorolva, nem a bűntől rettegve, hanem a mi reménységünkről vallást téve, Krisztusért a mi Atyánknak hálát adva. És akkor Ő is vallást tesz a mi reménységünkről, ítélet mond az őszintén megélt hitünkről a Feltámadottra nézve, és azt mondja, amit az oltár előtti igében is hallottunk: *„Jöjjetek Atyám áldottai, örököljétek az országot, amely készen áll számotokra a világ kezdete óta. Mert éheztem, és ennem adtatok, szomjaztam, és innom adtatok, jövevény voltam, és befogadtatok, mezítelen voltam, és felruháztatok, beteg voltam, és meglátogattatok, börtönben voltam, és eljöttetek hozzám.”*  
Az Úr megkönyörül rajtunk, ha mi magunk is bizalommal és odaadó szeretettel megéljük az evangéliumot, a reménységet. Ámen